  Виталий Пронин Киясаын 14-тӥ коньывуонэ ортчиз «Минута» визь сынан ужрад. Сое киясаос ортчытъяны кутскизы Ижын радъяськылӥсь «60 секунд» но «шудком» выллем. Киясаысь егитъёс визь сынан шудонэн шудо.1 минут куспын команда юанлы валэктон шедьтыны кулэ. Шудонэз Киясаын 3-тӥ арзэ ортчытъяло ни, отчы мыло-кыдо люкаськыло ваньмысьтыз тямыс муниципал кылдытэтъёсысь егитъёс. Ужрадлэсь пуштроссэ малпа ёрос администрациысь егитъёсын ужанъя ёзэт.- Визь сынанэз малпамы гуртъёсын ужась егитъёслэсь ваньмон дырзэс тунсыко но пайдаё ортчытон понна, - вера Ирина Кибакова. - Ваньмызлы шудон туж кельшиз. Озьы 3 ар куспын егитъёс ог 10 пол ӝӧк сьӧры пуксьылӥзы ни. Туэ ар понна гинэ 3 пол пумиськылӥм ни. Юанъёсты асьмеос ик, ёрос администрациын ужасьёс, дасяськом. Туэ одӥгзэ шудонмес Экологилэн арезлы сӥзим, командаос инкуазез утёнэн герӟаськем юанъёсъя йырзэс тӥязы. 14-тӥ коньывуонэ ортчем пумиськонын чузъяськизы пӧртэм спортивной шудонъёсъя юанъёс. Таиз но огшоры малпамын ӧй вал, вуоно арын ми дорын Гурт шудонъёс ортчозы. Егитъёсмылэн та удысъя паськытгес тодон-валанзы мед луоз кадь потӥз.Ужрадэ лыктэмъёс быдэн 100 манетэн бичало. Вань люкам коньдонзы вормись командалы кошке. Берло дыре, егитъёсын кенешыса, уксёлэсь оглюкетсэ трос нылпиё, секыт улӥсь семьяослы висъяськом. Ангелина Снигирёва  